
מדינת ישראל
מינהל התכנון
‏‏‏יום שני י"א אלול תשפ"ג
‏‏‏28/08/2023
מספר בקשה:3056-23-0025
לכבוד

שלום רב,

הנדון: החלטה בבקשת חופש מידע מספר 3056-23-0025 – משק קירשנר 

בקשתכם מיום 16.7.23 בנוגע למשק קירשנר (תכנית מס' 460-1086750, להלן: "התכנית") התקבלה במשרדנו ונבדקה אל מול גורמי המקצוע הרלוונטיים במשרדנו. לאחר בחינתה, להלן התייחסותנו:
1. בנוגע לבקשתך לקבלת המלצת צוות התכנון, אנו מניחים שהתכוונת לקבל את המלצת לשכת התכנון. נבקש לציין כי המלצות לשכת התכנון הן תכתובות פנימיות, והן בבחינת המלצה שניתנה לצורך קבלת החלטה אגב הליכים של גיבוש תכנון. לפיכך אין מקום למסרה, בהתאם לסייגים המפורטים בסעיפים 9 (ב)(2) ו-9(ב)(4) לחוק חופש המידע, תשנ"ח-1998 (להלן: "החוק").
2. [bookmark: _GoBack]בנוגע לבקשתך לקבלת חוות דעת מתכננת המחוז,  יצויין כי חוות דעת זו הוכנה בהתאם לסעיף 62ב לחוק התכנון והבניה וכפי שנמסר לנו, חוו"ד זו נמסרה ע"י נציגי לשכת התכנון. 
3. בנוגע לבקשתך לקבלת המלצת יו"ר הוועדה המחוזית, נבקש לעדכן, שלא אותרה במשרדי לשכת התכנון חוו"ד כזו. נא ראה בכך מענה בהתאם לסעיף 8(3) לחוק.
4. בנוגע לבקשתך לקבלת המלצת היועץ המשפטי של הוועדה המחוזית, יצויין כי אין חובה שבדין לגבש את המלצת היועץ המשפטי הרלוונטי לכל תכנית. עמדתו מוצגת בפני הועדה במקרים בהם עולה סוגיה משפטית רלוונטית. לאור בקשתך למשוך את התכנית לא נדרשה התייחסות משפטית במהלך הדיון. באפשרותך לראות את מהלך הדיון בתמליל הדיון, לכשיעלה לאתר מינהל התכנון. לנוחיותך, רצ"ב קישור לעמוד התכנית באתר "מידע תכנוני": https://mavat.iplan.gov.il/SV4/1/4005223580/310.
5. באופן דומה, בכל הנוגע לבקשתך לקבלת התכתבויות ותרשומות מייל פנימיות, אין באפשרותנו לספק תכתובות אלו, בהתאם לסעיף 9(ב)(4) לחוק. 
יובהר כי טבען של התכתבויות פנימיות הינו כזה, המאפשר למכותבים השונים להעלות את דעותיהם בלי חשש כי אלו ייחשפו בעתיד. שיקול זה הינו מכריע בכדי לאפשר לאנשי המקצוע להביע את עמדתם המקצועית הכנה ללא חשש ולאפשר קבלת החלטות מיטבית. לעניין ראה את נושא "האפקט המצנן" 




שמשמעו רתיעה של חברי ו/ עובדי הרשות הציבורית מקיום דיון פתוח וגלוי בשל חשש כי דברים שייאמרו על ידם בדיונים פנימיים ייחשפו לעיניי כל, מה שעשוי לפגוע באיכות וכנות הדיונים. לעניין זה ראה עע"מ 9135/03 המועצה להשכלה גבוהה נ' הוצאת עיתון הארץ, פ"ד ס(4) 217, 235 (2006); עע"מ 7024/03 גבע נ' ראש העירייה הרצליה, [פורסם בנבו] בפסקה 15 (6.9.2006); בג"ץ 366/12 התובעת הצבאית הראשית נ' בית הדין הצבאי לערעורים, [פורסם בנבו] בפסקה י"ז (28.1.2013); עמית חסיונות, שער שלישי פרק כו "תרשומות פנימיות", פרק מד "האפקט המצנן – סיכום").
6. בשולי הדברים נציין כי ההחלטה בדיון מיום 19.6.23 בוועדה המחוזית מרכז בנוגע לתוכנית נשוא הבקשה הייתה כדלקמן: "בעקבות בקשת מגיש התכנית למשוך את התכנית מחליטה הוועדה על סגירתה".
7. על החלטה זו הינך רשאי להגיש עתירה בתוך 45 יום לבית המשפט לעניינים מינהליים.



בכבוד רב,

רמה קדמי-חיים 
הממונה על העמדת מידע לציבור
מינהל התכנון








העתק:
עו"ד מתן רוזנברגר, הלשכה המשפטית – מינהל התכנון
עו"ד ניצן בן-ארויה, יועמ"ש הועדה המחוזית – מרכז – מינהל התכנון

